หุ้นมะกันพุ่งทุบสถิติขานรับจ้างงานดีขึ้น
หุ้นสหรัฐดีดตัวแรงทุบสถิติรอบ 6 ปี รับข่าวดี ตลาดแรงงาน-ภาคการผลิตกระเตื้อง
3 ก.พ. 2556

หุ้นสหรัฐดีดตัวแรงทุบสถิติรอบ 6 ปี รับข่าวดี ตลาดแรงงาน-ภาคการผลิตกระเตื้อง 
ดัชนีเฉลี่ยอุตสาหกรรมดาวโจนส์ของตลาดสหรัฐ ทำสถิติเมื่อวันที่ 1 ก.พ. โดยดีดตัวขึ้นมา 149 จุด หรือ 1.1% ปิดที่ 14,010 จุด ซึ่งถือเป็นครั้งแรกที่ปิดเกิน 1.4 หมื่นจุด นับตั้งแต่เดือน ต.ค. 2550 หลังได้รับแรงหนุนจากข่าวดีในตลาดแรงงานที่กระเตื้องขึ้นเล็กน้อย และภาคการอุตสาหกรรมผลิตที่ฟื้นตัวขึ้นอย่างต่อเนื่อง
ก่อนหน้านี้ กระทรวงแรงงานสหรัฐประกาศปรับเพิ่มตัวเลขจ้างงานในเดือน พ.ย. และ ธ.ค. 2555 ขึ้นอีก 1.27 ตำแหน่ง จากการเปิดเผยตัวเลขก่อนหน้านี้ ส่งผลให้ตัวเลขจ้างงานเฉลี่ยประจำปี 2555 ปรับตัวเพิ่มขึ้นอยู่ที่ 1.81 แสนตำแหน่ง จากระดับ 1.53 แสนตำแหน่ง
ความเคลื่อนไหวดังกล่าว สะท้อนให้เห็นว่า ตลาดแรงงานสหรัฐเริ่มฟื้นตัวขึ้นอย่างต่อเนื่อง แม้ตัวเลขจ้างงานนอกภาคการเกษตรในเดือน ม.ค. เพิ่มขึ้นเพียง 1.57 แสนตำแหน่ง และอัตราการว่างงานปรับขึ้นเล็กน้อยแตะ 7.9% จาก 7.8% ในเดือน ธ.ค.ก็ตาม
นอกจากนี้ ตลาดหุ้นสหรัฐยังได้รับแรงหนุนจากข้อมูลเศรษฐกิจอื่นๆ ซึ่งหมายรวมถึงกิจกรรมทางเศรษฐกิจในภาคการผลิตของสหรัฐในเดือน ม.ค. ที่ขยายตัวแตะระดับ 53.1 จาก 50.2 ในเดือน ธ.ค. ซึ่งเป็นระดับสูงสุดในรอบ 9 เดือน โดยตัวเลขที่สูงกว่า 50 บ่งชี้ถึงภาวะการขยายตัว